Nordhaug krasjet stygt - brøt ritt
Med under 50 kilometer igjen til mål på den tredje etappen av Danmark rundt, gikk det galt for Team Sky-rytteren. Sammen med lagkamerat Alex Peters og danske Jakob Fuglsang smalt Nordhaug i asfalten og tok seg til kragebenet før han satte seg i lagbilen og brøt rittet. Krasjen oppsto etter at en Europcar-rytter svingte feil og det ble kaos i feltet. Nordhaug ble kjørt til sykehus hvor han tok bilder av skaden. – Ingenting er brukket, bare forslått, skriver Nordhaug i en SMS til VG. SETT DENNE? Nordhaug deler sykkelsportens elleville regler 27. september sykles VM-fellesstarten for herrer i Richmond, USA. Norge ligger svært godt an til å få hele seks ryttere til øvelsen hvor landet de siste årene kun har hatt tillatelse til å sykle med tre. Uansett antall, Nordhaug er en selvskreven kandidat til å bli tatt ut på VM-laget. Likevel sier nordmannen at han ikke frykter at mesterskapet skal ryke. – Jeg er nok tilbake på sykkelen i morgen, sier han. For landslagssjef Stig Kristiansen er 31-åringen en viktig brikke i laget som skal hjelpe Alexander Kristoff eller Edvald Boasson Hagen. – Selvfølgelig er han det. Nordhaug er en naturlig del av et VM-lag, og med han ute vil det utvilsomt ha gjort noe med laget, sier landslagssjef Stig Kristiansen til VG. Nordhaug har fått nytt liv i karrieren etter han i fjor meldte overgang til Team Sky. Tidligere i år vant Nøtterøy-syklisten etapperittet Tour of Yorkshire sammenlagt og nummer tretten i det blodharde endagersløpet, Liége - Bastogne - Liége. – Det vitner om en enorm kjørestyrke. Med tanke på de spissene vi har i VM, så er kjørestyrke en viktig egenskap å ha i laget, forteller Kristiansen med referanse til Alexander Kristoff og Edvald Boasson Hagen som har gode seierssjanser i årets VM-løype.
– Ingenting brukket, bare forslått, sier Lars Petter Nordhaug (31) etter en stygg velt i Danmark Rundt torsdag.